钦定古今图书集成/明伦汇编/官常典/第391卷 > 南齐
## 钦定古今图书集成/明伦汇编/官常典/第391卷 > 南齐

《南齐》选美姿容者为侍中，衰老者为散骑，给事黄门，
知诏令而不主献替。

按：《南齐书百官志》：“侍中祭酒高功者称之。”

侍中，汉世为亲近之职。魏晋选用，稍增华重，而大意
不异。宋文帝元嘉中，王华、王昙首、殷景仁等并为侍
中，情在亲密，与帝接膝共语，貂拂帝手，拔貂置案上，
语毕，复手插之。孝武时，侍中何偃南郊陪乘，銮辂过
白门阙，偃将匐，帝乃接之曰：“朕乃陪卿。”齐世朝会，多
以美姿容者兼官。永元三年，东昏南郊，不欲亲朝士，
以主玺陪乘，前代未尝有也。侍中呼为“门下”，亦置令
史，领官如左。

给事黄门侍郎，亦管知诏令，世呼为“小门下。”

散骑常侍、通直散骑常侍、员外，旧与侍中通官。其通
直、员外，用衰老人士，故其官渐替。宋大明虽华选比
侍中，而人情久习，终不见重，寻复如初。

散骑侍郎通直散骑侍郎员外散骑侍郎

给事中。

奉朝请。

驸马都尉集书省职置正书令史，朝散用衣冠之馀，
人数猥积。永明中，奉朝请至六百馀人。